Rastislav Eliáš

Rastislav Eliáš (s. 18. huhtikuuta 2004 Nyíregyháza, Unkari) on slovakialainen jääkiekkomaalivahti, joka edustaa SM-liigajoukkue Helsingin IFK:ta.
Ura.
Seuraura.
Eliáš syntyi Unkarin Nyíregyházassa, mutta hän vietti suurimman osan lapsuudestaan kuitenkin Slovakiassa. Eliáš on HC Košicen kasvatti. Hän kantoi kaudella 2019–2020 vain 15-vuotiaana suurimman osan seuran U20-joukkueen torjuntavastuusta. Green Bay Gamblers varasi Eliášin 131. pelaajana USHL:n varaustilaisuudessa 2020. Hän jäi kaudeksi 2020–2021 vielä kotimaahansa ja pelasi Slovakian alle 18-vuotiaiden maajoukkueessa 11 ottelun verran maan toiseksi korkeimmalla sarjatasolla 1. hokejová liga SR:ssä. 
Kaudeksi 2021–2022 Eliáš siirtyi hänet varanneen Gamblersin USHL-joukkueeseen. Joukkueessa pelasi myös hänen pikkuveljensä Juraj. Rastislav Eliáš toimi pääasiassa Gamblersin kakkosmaalivahtina Aaron Randazzolle. Kauden 2022–2023 hän aloitti Youngstown Phantomsin vahvuudessa, mutta Eliáš ei kuitenkaan esiintynyt kertaakaan joukkueen kokoonpanossa, kunnes marraskuussa 2022 seura kauppasi hänet Madison Capitolsiin. Eliáš jakoi varsin tasaisesti joukkueen torjuntavastuun Mason Kucenskin kanssa. Kesällä 2023 Eliáš osallistui Toronto Maple Leafsin kehitysleirille.
Eliáš siirtyi kaudeksi 2023–2024 Helsingin IFK:n U20-joukkueeseen, jossa hän kantoi suurimman osan joukkueen torjuntavastuusta. Eliáš puki kauden aikana myös kahteen SM-liigan runkosarjaotteluun, mutta hän jäi kuitenkin ilman peliaikaa. Toukokuussa 2024 Eliáš teki HIFK:n kanssa kaksivuotisen SM-liigasopimuksen. Neljä päivää myöhemmin seura lainasi hänet alustavasti koko kauden 2024–2025 kattavalla sopimuksella Mestis-joukkue Joensuun Kiekko-Poikiin. Eliáš aloitti kautensa kuitenkin HIFK:ssa, kun Eemil Vinni oli sivussa. Hän teki liigadebyyttinsä runkosarjan viidennellä kierroksella 21. syyskuuta 2024 SaiPaa vastaan. Eliáš lähti otteluun HIFK:n kakkosmaalivahtina Roope Taposelle, kunnes hänet vaihdettiin joukkueen maalinsuulle ajassa 35.49, kun SaiPa siirtyi ottelussa 1–5-johtoon. Eliáš torjui ottelussa neljä kertaa ja päästi kaksi maalia, kun HIFK hävisi ottelun lopulta lukemin 4–8. Ensimmäisen SM-liigaottelunsa aloittavana maalivahtina hän pelasi 2. lokakuuta 2024 KooKoota vastaan, kun Roope Taponen oli loukkaantunut. Eliáš torjui varsinaisen peliajan ja jatkoajan aikana 20 kertaa, kun ottelu eteni voittomaalikilpailuun lukemissa 3–3. Voittomaalikilpailussa maalintekoa yritti peräti 38 laukojaparia, kunnes KooKoon Marcus Davidsson onnistui lopulta ohittamaan Eliášin joukkueen 19. maalintekoyrityksellä. Seuraavana päivänä HIFK täydensi maalivahtiosastoaan Niko Hovisella. 
Lokakuun puolessa välissä Eliáš liittyi Kiekko-Poikien vahvuuteen. Hän pelasi siellä viisi ottelua torjuen kaksi voittoa. Joulukuun lopulla HIFK lainasi Eliášin kotimaahansa kasvattajaseuransa HC Košicen Extraliga-joukkueeseen paikkaamaan Dominik Riečickýn loukkaantumista. Hän palasi siellä seitsemän ottelua torjuen kaksi voittoa. Siirtorajan jälkeen Eliáš palasi HIFK:hon. Hän pelasi kauden 2024–2025 loppuun U20-joukkueessa. Eliáš pelasi kauden aikana SM-liigassa kuudessa runkosarjaottelussa torjuen yhden voiton.
Maajoukkueura.
Eliáš pelasi alle 20-vuotiaiden MM-kilpailuissa vuonna 2024. Hän toimi pääasiassa Slovakian kolmosmaalivahtina Adam Gajanille ja Samuel Urbanille. Eliáš oli joukkueen kokoonpanossa yhdessä ottelussa, jossa hän pelasi 14 minuuttia. Eliáš edusti Slovakiaa myös vuoden 2022 joulukuussa 2021 käynnistyneessä MM-turnauksessa. Turnaus kuitenkin keskeytettiin useassa joukkueessa ilmenneiden koronavirustartojen vuoksi. Häntä ei valittu Slovakian joukkueeseen enää elokuussa 2022 pelattuun uuteen MM-turnaukseen. 
Eliáš pelasi myös alle 18-vuotiaiden IA-divisioonan MM-kilpailuissa vuonna 2022, jolloin hän voitti kultaa ja oli nostamassa Slovakiaa takaisin pääsarjatasolle. Eliášin päästettyjen maalien keskiarvo 1.90 oli turnauksen paras. Hänet palkittiin turnauksen parhaana maalivahtina. Eliáš pelasi myös alle 18-vuotiaiden Hlinka Gretzky Cupissa vuonna 2021, jolloin hän voitti hopeaa.
Eliáš edusti myös nuorten olympiakisoissa 2020 Sveitsin Lausannessa useiden eri maiden jääkiekkoilijoista koottua Ruskeaa joukkuetta 3 vs 3 -turnauksessa. Joukkueen turnaus päättyi pronssiin.
Slovakian A-maajoukkueessa Eliáš on pelannut kaksi ottelua. Hän teki A-maajoukkuedebyyttinsä Deutschland Cupissa 7. marraskuuta 2024 Landshutissa itävaltaa vastaan. Eliáš pelasi Slovakian 1–0-voittoon päättyneessä ottelussa heti myös nollapelin ja hän torjui ottelussa 29 kertaa.
Muuta.
Eliášin isoveli Juraj pelaa hyökkääjänä Uuden-Englannin yliopistojoukkueessa.